SKRIFTLIG FORESPØRGSEL P-2278/99

af Carlos Westendorp y Cabeza (PSE) til Kommissionen

(24. november 1999)

Om: Støtte til skibsbygningsindustrien

Den europæiske skibsbygningsindustri står over for alvorlige problemer. Det bør være en prioritet for den Europæiske Union at sikre fremtiden for en konkurrencedygtig skibsbygningsindustri, som bidrager til den økonomiske og sociale udvikling og opretholder beskæftigelsen i en række regioner, som i forvejen lider under en høj arbejdsløshed.

Kommissionen erkender i sin rapport til Rådet om skibsbygningsindustrien på verdensplan, at statsstøtten til skibsbygningsindustrien i Sydkorea destabiliserer verdensmarkedet inden for sektoren. Har Kommissionen kvantificeret denne støtte med henblik på at kunne planlægge foranstaltninger til afhjælpning af situationen?

Rådets forordning (EF) nr. 1540/98(1) fastsætter nye regler for statsstøtte til skibsbygningsindustrien, som gælder frem til december 2000. Påtænker Kommissionen at forlænge støtten til den europæiske skibsbygning som forsigtighedsforanstaltning, så længe undersøgelsen af støtteordningerne i Sydkorea pågår?

(1) EFT L 202 af 18.7.1998, s. 1.

Svar afgivet på Kommissionens vegne af Mario Monti

(20. december 1999)

Kommissionen deler fuldt ud det ærede medlems bekymring med hensyn til den vanskelige markedssituation, som er karakteriseret ved meget lave priser og alvorlig overkapacitet, der er forårsaget af Sydkorea.

Hvad angår den påståede statsstøtte til Sydkoreas skibsværftsindustri er det ikke på nuværende tidspunkt muligt at kvantificere den offentlige støtte, der muligvis ydes til værfterne. Der skal først indhentes flere oplysninger. Kommissionen fortsætter sine undersøgelser og forelægger resultaterne for Rådet.

Fællesskabets støtteordning, Rådets forordning (EF) nr. 1540/98 af 29. juni 1998 om nye regler for støtte til skibsbygningsindustrien, omfatter en række forskellige former for støtte til skibsbygningsindustrien indtil 2003. Den eneste form for støtte, der afskaffes ved udgangen af 2000, er kontraktbetinget driftsstøtte. Der er ikke på nuværende tidspunkt planer om at forlænge denne støtte.

I overensstemmelse med artikel 12 i forordningen skal Kommissionen regelmæssigt overvåge markedssituationen og om nødvendigt foreslå foranstaltninger for at afhjælpe situationen, hvis det konstateres, at EU-værfterne lider skade på grund af illoyal konkurrence. Kommissionen forelagde for nylig den første rapport af denne type for Rådet(1).

På sit møde den 9. november 1999 tog Rådet (industrianliggender) med bekymring rapportens konklusioner til efterretning og krævede, at der blev truffet en række foranstaltninger for at afhjælpe situationen. Det ønskede, at Kommissionen skulle fortsætte sine bestræbelser for at skabe fair konkurrenceforhold inden for branchen ved omgående at indlede drøftelser med Sydkorea for at stoppe den illoyale konkurrence. Det opfordrede endvidere industrien, medlemsstaterne og Kommissionen til at indsamle så mange detaljerede beviser som muligt om den påståede illoyale konkurrence, således at der kan træffes forholdsregler inden for rammerne af Verdenshandelsorganisationen (WTO). Det ønskede, at medlemsstaterne skulle opfordre Den Internationale Valutafond (IMF) og Verdensbanken til at fortsætte undersøgelsen af, om betingelserne og forudsætningerne for IMF-redningspakkerne er opfyldt fuldt ud. Endelig skulle medlemsstaterne og Kommissionen fortsætte deres bestræbelser i de relevante internationale fora, bl.a. Organisationen for Økonomisk Samarbejde og Udvikling (OECD), for at skabe fair konkurrenceforhold inden for sektoren. Rådet udtrykte endvidere tilfredshed med Kommissions beslutsomhed med hensyn til fortsat at opfylde sine forpligtelser i henhold til artikel 12 i Rådets forordning (EF) nr. 1540/98 og aflægge rapport så hurtigt som muligt.

(1) KOM(1999) 474 endelig udg.